Author: inovecka
Last saved by: sulik
Company: UVSR

Predkladacia správa

Vláda Slovenskej republiky svojím  uznesením  č. 1123 z 26. novembra 2003 schválila harmonogram opatrení vyplývajúcich zo Súhrnnej monitorovacej správy o pripravenosti Slovenskej republiky na členstvo v Európskej únii.  Uznesenie pod č. B.1. ministrom a vedúcim ostatných ústredných orgánov štátnej správy  uložilo úlohu realizovať opatrenia definované v harmonograme opatrení podľa termínov v ňom uvedených

	Podľa uvedeného opatrenia súhrnnej monitorovacej správy je potrebné vyvinúť zvýšené úsilie na ochranu finančných záujmov Európskeho spoločenstva, ktorá  je v harmonograme opatrení zahrnutá v  negociačnej kapitole 28-Finančná kontrola. Navrhovaným opatrením podľa harmonogramu  je „iniciovať prijatie právnej úpravy, ktorá vytvorí dostatočný právny rámec pre uloženie povinnosti všetkým dotknutým subjektom spolupracovať s Centrálnym kontaktným útvarom OLAF v Slovenskej republike.“ Ide o jedno z hlavných opatrení vyplývajúcich z harmonogramu, ktoré je potrebné splniť najneskôr do vstupu Slovenskej republiky do Európskej únie.

Centrálny kontaktný útvar OLAF pre SR bol zriadený uznesením vlády SR č. 1133     z 28. 11. 2001 ako odbor organizačne začlenený do sekcie kontroly Úradu vlády SR. Odbor svoju činnosť vykonáva na základe zákona č. 10/1996 Z.z. o kontrole v štátnej správe v znení zákona č. 461/2002 Z.z. Cieľom opatrenia z harmonogramu je novelizovať zákon č. 10/1996 Z.z. o kontrole v štátnej správe tak, aby odbor Centrálny kontaktný útvar OLAF pre Slovenskú republiku mohol plniť úlohy súvisiace s ochranou finančných záujmov Európskych spoločenstiev, ako aj ďalšie úlohy vyplývajúce z jeho povinnosti spolupracovať s Európskym úradom pre boj proti podvodom (OLAF) v súlade s vnútroštátnym právom ako aj v súlade s legislatívou Európskej únie.

	Prekladaný materiál obsahuje navrhované úpravy niektorých ustanovení zákona o kontrole v štátnej správe, dotýkajúce sa ochrany finančných záujmov Európskeho spoločenstva, ktorú vykonáva Centrálny kontaktný útvar OLAF pre SR v spolupráci s ďalšími subjektmi, predovšetkým orgánmi štátnej správy. Materiál ďalej obsahuje úpravy, ktoré sú podkladom pre vytváranie siete spolupracujúcich orgánov  (kontaktných pracovísk – Anti Fraud Coordinating Service - AFCOS) a vytvárajú právny rámec pre povinnosť ich spolupráce, a úpravy, ktoré zakladajú povinnosť spolupráce s CKÚ OLAF pre SR ďalším dotknutým subjektom. V nadväznosti na tieto úpravy bolo nevyhnutné novelizovať aj ďalšie ustanovenia zákona.

	Navrhované zmeny zákona nemajú dopad na verejné financie, na obyvateľov, životné prostredia ani na zamestnanosť.

	Predložený návrh zákona bol upravený  podľa akceptovaných pripomienok vznesených v medzirezortnom pripomienkovom konaní. Obsahuje aktuálne znenie rozporovaného ustanovenia § 2, ktorého text bol spracovaný na základe pripomienok všetkých rozporujúcich orgánov. Rozpor nebol odstránený rozporovým konaním s Ministerstvom financií SR na úrovni generálnych riaditeľov sekcií, ani na úrovni ministrov. Rokovaním s ostatnými rozporujúcimi orgánmi bol rozpor odstránený.